Source: http://jarasok.com/jarasi-hirek/jarasbirosagok-2013-tol-jarasbirosagok-lesznek-a-jelenlegi-varosi-birosagok-helyett.html
Timestamp: 2017-04-29 09:22:16
Document Index: 20479345

Matched Legal Cases: ['bíróság ', 'bíróság ', 'Bíróság ', 'bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ']

Járásbíróságok 2013-tól: járásbíróságok lesznek a jelenlegi városi bíróságok helyett - JÁRÁSOK 2013 - Járások kialakítása, járási hivatalok
Járásbíróságok 2013-tól: járásbíróságok lesznek a jelenlegi városi bíróságok helyett	2012 november 25	Járási hírek	Járásbíróságok 2013-tól: járásbíróságok lesznek a jelenlegi városi bíróságok helyett 2013. január 1-től. Járásbíróságok lesznek a helyi bíróságok a jelenlegi városi bíróságok helyett - az ezzel kapcsolatos jogszabályváltozásokat is tartalmazza az igazságügyi miniszter parlamenthez pénteken benyújtott javaslata. Az igazságügyi tárgyú törvények módosításáról szóló előterjesztés tartalmazza még többek között az egységes közigazgatási és munkaügyi bíróságok létrehozásával és az önkormányzati rendeletek felülvizsgálata ügyében az ombudsman Kúriához fordulásával kapcsolatos részletszabályokat is.
A közigazgatási járási rendszer felállításának tapasztalatait hasznosítva nyílik majd lehetőség a járásbíróságok létrehozásának második lépcsőjében — az Országos Bírósági Hivatallal együttműködve - a bírósági járások területi áttekintésére, azaz az egyes járásbíróságok illetékességi területének az új ismeretek birtokában történő felülvizsgálatára. Ezért ez a javaslat nem változtat az alapszintű bíróságok számán, székhelyén és illetékességi területén.
Ugyanakkor — a fővárosi kerületi bíróságokon kívül — a bíróságok elnevezését akként alakítja ki, hogy az a bíróság székhelyéül szolgáló település nevéből és a járásbíróság megnevezésből tevődik össze, például a jelenlegi Kecskeméti Városi Bíróság január 1-jétől Kecskeméti Járásbíróság. A fővárosban megmaradnak a jelenlegi kerületi bírósági elnevezések.
Ez év elejétől az önkormányzati rendelet - alaptörvényt leszámítva - más jogszabállyal, például törvénnyel való összhangjának vizsgálata, illetve a jogszabálysértő önkormányzati rendelet megsemmisítése az Alkotmánybíróság helyett a Kúria háromtagú önkormányzati tanácsának feladata. Ezt az eljárást jelenleg csak a fővárosi, illetve a 19 megyei kormányhivatal, továbbá a konkrét ügyekben eljáró bírók kezdeményezhetik.
A javaslat 2013 januárjától a kúriai eljárást közvetlenül kezdeményezni jogosultak körét kibővíteni kezdeményezi az alapvető jogok biztosával, aki eddig ezt csupán közvetve, a kormányhivatalokhoz fordulva tehette. A javaslat több mint tucatnyi sarkalatos törvényt módosít. (MTI)Tags:bíróságbíróság járásjárásjárás bíróságjárásbíróságjárásbíróság 2013járásbíróságokjárásbíróságok 2013járásokvárosi bíróság helyett járásbíróságvárosi bíróság helyett járásbíróság 2013